  Виталий Пронин Ас музъемезлэсь висъяськыса, кызьы улыны, кыӵе луыны быгатэ калыклэн литератураез («диаспораысь литература») - таӵе ужпумъёсъя вераськон мынӥз дуннеысь фин-угор писательёслэн туэ 21-тӥ - 25-тӥ гудырикошконэ Румыниын ортчем конгрессазы. Тодмо, но валантэм Т. Чернова (паллянысез кыкетӥез) коми но пор гожъяськисьёсын Коложварын Со ортчиз Трансильванилэн шоркараз, Коложварын (Клуж-Напокаын). Татын, Карпат гурезьёс вискын, асьмелы ӵыжы-выжы луись венгеръёс уло. Та музъем азьло Австро-Венгрие пыре вал. Мынам кивалтэме улсын та 3-етӥез конгресс ни, азьвылэз 2 ар талэсь азьло Эстониын ортчиз, - валэктэ Фин-угор писательёслэн ассоциацизылэн кивалтӥсез, Будапештысь Этвеш Лоранд нимо университетысь профессор Янош Пустаи. - Куке тодмо луиз вуоно конгресслэн темаез, мон дэмлай Румыниын пумиськыны. Коложварын угось котькуд аре гужемлэн пумаз луо мадьяр кыллы сӥзем нуналъёс, соин ӵош ик бадӟым ярмаркаос, фестивальёс. Та конгрессмес но Венгрия ас бурд улаз басьтӥз, коньдонэн юрттӥз. Озьы Европаысь тужгес вашкалаез дышетскон юрт, Бабеш - Бояи нимо университет, 70 пала фин-угор гожъяськисьёсты ас дораз пумитаз. Со писательёс, журналистъёс, литературая но кылъя тодосчиос - Россиысь, Венгриысь, Эстониысь, Финляндиысь, но мукет кунъёсысь. Ваньзэ вераса, ог 40 мурт доклад лыдӟиз. Соос пӧлын, кылсярысь, Михал Коварж но вал, та вакытэ Закарпатьеысь диаспораез эскерись (нялтас вералом, Вячеслав Ар-Cергилэcь «Уй вадьсын - бубылиос» книгазэ чех кылын поттыны юрттӥсь). Коложварысь университетлэн кутсконэз Батори Иштван князь кивалтон вакытысен, 1581-тӥ арысен лыдъяське. Пумен-пумен татчы венгер кыл юн пыӵаз. 1980-тӥ аръёсысен мадьяр студентъёс 72 дисциплиная ас кылынызы дышетско. Фин кылэн, литератураен тодматскон но умой пуктэмын. Та конгрессэз радъясьёс пӧлысь валтӥсез, сюлмо кышномурт Илдико Варга ӵапак та кылъя дышетӥсь луэ. Конгрессэз радъясьёс пӧлысь валтӥсез - Илдико Варга, та университетысь фин кылъя дышетӥсь, со шуэ: Коложваре трос гожъяськисьёс люкаськизы— Ӵемгес ог-огзэс берыкъяло венгеръёс, финъёс, эстонъёс, нош ичи лыдъем калыкъёс палэнэ кылё. Шундыӝужан палась ӵыжы-выжыосмы сярысь ӧжытгес тодӥськом. Тани ханты но манси калыкъёс кылзыя мадьяръёслы тужгес матынэсь. Кылзӥськод соосты - кылӥськод ум йылтӥд кадь яке кыдёкысен: туж тодмо куараос, но валаны уг луы. Пусъём на, мадьяръёс понна ханты – остяк, манси – вогул, пор – черемис, удмурт – вотяк. Со кылемын туж вашкала дыръёсысен, куке асьме огъя выжыосмы Кам но Волга котырын ӵош улӥзы-вылӥзы. Кенешим 3 кылын Конгресслэн нырысетӥ нуналаз Университетысь Аула магна (Бадӟым зал) милемыз кыӵе ке мур быдӟалаеныз, кафедраен соборын, кадь пумитаз. Сюрес вылысь али гинэ вуэмъёс жадемын вал ке но, ог-огзэс тодмаса, мылкыдзы ӝутскиз. Кылъя шугъяськонъёсты сэрттон-пертчон конгрессэз радъясьёс понна огез бадӟым сюлмаськон вал, дыр. Соин ик куд-ог докладъёсты англи яке ӟуч кылэ берыктыны тыршизы. Та ласянь конгресслэн кутсконаз ик устолыкеныз, етӥз луэменыз висъяськиз Лэвентэ Сабо, Коловжарысь университетысь мадьяр кафедраен кивалтӥсь, ректорлэн воштӥсез, литератураез эскерись. Пӧртэм литератураосты ӵошатыса, соослэсь азинскемзэс экран вылын но возьматъяз, но… жаляса верано, солэсь куаразэ чигылӥз урамысь рок-крезьгурлэн дыбыртэмез (мадьяр нуналъёс ук!) Мукет нуналъёсаз ужан-кенешонъёс ӧръяськизы гуманитарной факультетлэн корпусаз, нимаз секциосын. Огаз англи кыл кузёяськиз, мукетаз - мадьяр, куинетӥяз - ӟуч. Россиысь вуэм гожъяськисьёс сяна, ӟуч кылын вераськизы кунгож сьӧрысь эшъёсмы но. Тани Арво Валтон, тодмо эстон писатель, ассоциацилэн азьвыл кивалтӥсез, тупен-тупен мадиз, кызьы кылем дауре Быдӟым ож бере диаспораосын азинскиз эстон литература. Тросэз писательёс кунгож сьӧры - Швецие, Германие, Америкае, Канадае, Австралие - пегӟоно луизы, шуиз со. Сотэк «сталин лагерьёсын» курадӟыны, бырыны кемдысалзы. Озьы 1970-тӥ аръёс дорозь эмиграциын эстон литература бадӟымгес вал. Отӥяз гинэ аслаз дораз паськыт сюрес усьтӥськиз. Татын яркыт пример луэ Карл Ристикиви, 12 бадӟым романъёслэн но 80 пӧртэм кылэ берыктэм кылбур бичетъёслэн авторзы. Удмурт лыдӟись доры гожъямъёсыз вуизы Муш Надилэн (Надежда Пчеловодова) берыктэменыз. Арво Валтон Россиысь диаспора пумысен сюлэмшугзэ вераз на. Шаерзылэсь палэнэ кошкемъёс, пе, ас вордскем палъёсазы вунэтэмын, яке соос пӧлын чик писательёс ӧвӧл ни. Кам сьӧрысь но Эстониысь чуръёс Жаляса верано, удмурт литератураез эскерись тодосчиосмы Любовь Фёдорова но Светлана Арекеева та конгрессэ сюрыны ӧз быгатэ. Соос интые, «удмурт кариськыса», докладзэс уже кутыса, рос-прос валэкъяса мадиськиз кемалась дырысен матысь эшмы, Тартуысь (Эстония) антрополог Ева Тулуз. Кыӵе инты басьто Башкириысь но Татарстанысь потэм гожъясьёсмы литератураез азинтонын? Историез бугыртыса, камсьӧр удмуртъёслэн фольклорзы, сое бичась тодочиос Бернард Мункачи но Юрьё Вихманн, бордысен кутскыса, Ева пусйиз: камсьӧр диаспора кӧня ке пушъетсэ сётэ ни. Нырысь-валысь бигер музъем будэтӥз трос гожъясьёсмес (Михаил Можгин, Максим Прокопьев, Михаил Петров, Владимир Романов, Николай Никифоров). Нош 1970-тӥ аръёсысен, Роман Валишин бордысен кутскыса, будо туалаосыз: Рашит Хайдар, Рафит Мин, Люза но Ульфат Бадретдиновъёс, Татьяна Харисова, Лиана Шайсултанова. Башкириысь кылбурчи И. Самигулова кылбурн бичетэз сярысь маде Та радын ик огез чебер усьтӥськись сяська шуыны луэ Ирина Самигуловаез. Ӵапак солы та конгрессын шуд усиз ас калыкезлэсь туссэ-сямзэ, быгатонлыксэ возьматыны. Татчы лыктон азяз Ириналэн кылбуръёсын, кырӟанъёсын ӵыж-выль книгаез потӥз - «Зангари пальпотон». Та анаелэн яратоно сяськаез, пусйиз кылбурчи, табере аслам улонам но, пе, со шумпотонлэн, мӧзмонлэн тусыз-буйыз луэ. Эстониысь удмурт диаспораез ке учконо, адӟымон луэ Муш Нади кылбурчи но кылысь кылэ берыктӥсь, зэмзэ но муш кадь тыршись нылкышно. Удмурт кылбуретлэн Эстониын воштонтэм адямиез. Кӧня удмурт кылэ берыктэмъёс солэн ки улысьтыз потӥзы ни! Кыӵе но мар книгаос поттэмын Фин-угор литератураослэн фондзы юрттэм улсын - Надилэн конгрессчиосты соосын тодматэмез ӵапак интыяз луиз. Тӥни озьы куинь-ньыль кузя, лэся, удмурт литература понна кыл кутӥсьёс луим. Малы Удмуртиысь Писательёслэн огазеяськонзы таӵе тунсыко Карпатъёсы нокинэ ыстыны ӧз быгаты, сое валатэк кылим. Татьяна Чернова Туспуктэмъёс басьтэмын Т. Черновалэн "ВКонтакте" бамысьтыз  